《宿普济寺》
唐代·刘得仁

京寺数何穷，清幽此不同。曲江临阁北，御苑自墙东。

广陌车音急，危楼夕景通。乱峰沉暝野，毒暑过秋空。

幡飏虚无里，星生杳霭中。月光笼月殿，莲气入莲宫。

缀草凉天露，吹人古木风。饮茶除假寐，闻磬释尘蒙。

童子眠苔净，高僧话漏终。待鸣晓钟后，万井复朣胧。

作者简介：刘得仁（约公元八三八年前后在世），唐朝时期作家，字、里、生卒年均不详，约唐文宗开成中前后在世。相传他是公主之子。长庆中，（公元八二三年左右）即有诗名。自开成至大中四朝，昆弟以贵戚皆擢显位，独得仁出入举场三十年，竟无所成。得仁著有诗集一卷，《新唐书艺文志》传于世。